ОБРАЗЛОЖЕЊЕ

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење Закона о допунама Закона о извршењу и обезбеђењу садржан је одредби члана 97. тачка 2. Устава Републике Србије према којој Република Србија уређује и обезбеђује, између осталог, поступак пред судовима и другим државним органима.

II. РАЗЛОЗИ ЗА ДОНОШЕЊЕ ЗАКОНА

Доношење Закона о допунама Закона о извршењу и обезбеђењу се предлаже из разлога ефикасније примене заштите права на породични дом који гарантује Европска конвенција за заштиту људских права и основних слобода.

Чланом 8. Европске конвенције за заштиту људских права и основних слобода, као и праксом Европског суда за људска права гарантује се право на породични дом. Ово право се огледа, између осталог, и на право да се изузме од извршења због наплате дуга једина непокретност у којој извршни дужник живи, у случају када би такво извршење нарушило право на породични живот извршног дужника и чланова његове породице и било непропорционално у односу на висину дуга.

Предлогом закона се утврђује која се то некретнина може сматрати домом извршног дужника који се изузима из извршења, као и поступак за остваривање овог права, као и дужности суда и јавних извршитеља који спроводе извршење.

Предложеним допунама Закона о извршењу и обезбеђењу, садржаним у Предлогу закона, с једне стране, штити се право на породични живот и породични дом извршног дужника и чланова породице који живе са њим, а са друге стране се спречавају злоупотребе које би биле управљене на то да се осујети намирење потраживања и угрозе права извршних поверилаца.

III. ОБЈАШЊЕЊЕ ПОЈЕДИНАЧНИХ РЕШЕЊА

Чланом 1. Предлога закона допуњује се члан 55. Закона о извршењу и обезбеђењу   
(у даљем тексту: Закон), који уређује предмете извршења, тако што се предвиђа да предмет извршења ради намирења новчаног потраживања не може бити једина непокретност у искључивој својини извршног дужника која служи задовољењу његових стамбених потреба, под условима прописаним овим законом.

Чланом 2. Предлога закона допуњује се Закон додавањем чл. 151б до 151д, како би се уредили услови и поступак за изузимање од извршења једине непокретности у искључивој својини извршног дужника која служи за задовољење његових стамбених потреба, а које је право утврђено у члану 1. Предлога закона.

Чланом 151б Предлога закона прецизирају се услови које морају да буду испуњени да би непокретност била изузета од извршења. Први услов је да се ради о јединој непокретности извршног дужника. Други услов се тиче дужине трајања пријављеног пребивалишта које је евидентирано на адреси на којој се налази непокретност и оно је постављено на најмање пет година пре подношења предлога за извршење. Трећи услов се тиче величине предметне непокретности и она је ограничена на 60 м2. Четврти услов тиче се висине новчаног потраживања, у односу на вредност непокретности. Извршење се не може спровести у случају да главница потраживања које се намирује не прелази половину тржишне вредности непокретности утврђене у складу са актом јединице локалне самоуправе. Пети услов представља заштиту од злоупотреба коришћења овог права који се уводи и он се огледа у томе да није било каквог располагања имовином, од стране извршног дужника у периоду од три године пре дана подношења предлога за извршење.

Чланом 151в Предлога закона прописане су дужности суда при одлучивању о предлогу за извршење. Ако је у предлогу за извршење назначена непокретност као предмет извршења, суд ће по службеној дужности утврдити да ли постоје услови за примену члана 151б овог закона и у случају да су ти услови испуњени одбити предлог за извршење. Поред тога, утврђено је и право извршног дужника да изјави правни лек против решења о извршењу ако је погрешно примењен члан 151б закона.

Чланом 151г Предлога закона прописане су дужности суда и јавног извршитеља у току спровођења извршења. Прописано је право извршног дужника да поднесе захтев суду да утврди да непокретност не може бити предмет извршења због испуњености услова из члана 151б Закона, у случају да је закључком јавног извршитеља одређено спровођење извршења на тој непокретности. О захтеву одлучује судија појединац суда који је донео решење о извршењу, а ако је захтев одбијен може се изјавити приговор већу од троје судија. Јавни извршитељ је дужан да застане са извршењем док се правноснажно не оконча поступак по захтеву или приговору.

Чланом 151д Предлога закона прописију се услови под којима непокретност из члана 151б Закона може бити предмет извршења. Први услов је да је извршни дужник у форми јавне или закону оверене исправе дао сагласност да се извршење спроведе на предметној непокретности, То значи да се изузимање од извршења на предметној непокретности не односи на случајеве када је извршење одређено због хипотеке или друге извршне исправе у којима је садржана сагласност извршног дужника да се намирење спроведе из предметне непокретности. Други услов предвиђа да се изузимање од извршења на предметној непокретности не односи на извршење које је одређено због намирења потраживања које је проистекло из законског издржавања (алиментације) или због потраживања проистеклог из кривичног дела.

Члан 3. Предлога закона је прелазна одредба која прописује да се овај закон примењује само на поступке који су покренути после ступања на снагу овог закона, а не и на поступке који су у току.

Члан 4. Предлога закона је завршна одредба која прописује ступање закона на снагу.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Предлаже се да се закон донесе по хитном поступку у складу са чланом 167. Пословника Народне скупштине, будући да би недоношење закона по хитном поступку могло да проузрокује штетне последице по остваривање права грађана у поступку извршења, као и ради усклађивања прописа са Европском конвенцијом за заштиту људских права и основних слобода, односно праксом Европског суда за људска права, а у циљу испуњења међународних обавеза које произилазе из чланства Републике Србије у Савету Европе.